บริษัท โออิชิ กรุ๊ป จำกัด ( มหาชน )

รายงานคณะกรรมการตรวจสอบ

คณะกรรมการบริษัท โออิชิ กรุ๊ป จำกัด ( มหาชน )
ได้มีมติแต่งตั้งคณะกรรมการตรวจสอบของบริษัทฯ ซึ่งประกอบด้วยกรรมการอิสระจำนวน 3 ท่าน
ได้แก่ นายวิกรม คุ้มไพโรจน์ เป็นประธานกรรมการตรวจสอบ นายวีระชัย ตันติกุล และนายชัย
จรุงธนาภิบาล เป็นกรรมการตรวจสอบ โดยกรรมการตรวจสอบทั้ง 3 ท่าน ไม่ได้เป็นผู้บริหาร
พนักงาน หรือลูกจ้างของบริษัทฯ ทั้งสิ้น

คณะกรรมการตรวจสอบได้ปฏิบัติหน้าที่
ภายใต้ขอบเขตของความรับผิดชอบที่ได้รับมอบหมายจากคณะกรรมการของบริษัทฯ
ซึ่งสอดคล้องกันกับข้อกำหนดของตลาดหลักทรัพย์ ได้แก่ การสอบทานการกำกับดูแลกิจการที่ดี
การสอบทานงบการเงิน การสอบทานการบริหารความเสี่ยง
การสอบทานการประเมินการควบคุมภายใน และการกำกับดูแลงานตรวจสอบภายใน

โดยบริษัทฯ ได้มีการกำหนดขอบเขตของการปฏิบัติงาน รวมถึงอำนาจ หน้าที่
และความรับผิดชอบของคณะกรรมการตรวจสอบไว้โดยสังเขป ดังนี้

1.  สอบทานความถูกต้องของรายงานทางการเงินของบริษัท
    และความเพียงพอของการเปิดเผยข้อมูลของบริษัทฯในกรณีที่เกิดรายการเกี่ยวโยง
    หรือรายการที่อาจมีความขัดแย้งทางผลประโยชน์ เพื่อให้มั่นใจว่า
    งบการเงินของบริษัทมีความถูกต้อง และเป็นไปตามมาตรฐานการบัญชีที่รับรองทั่วไป

2.  สอบทานระบบควบคุมภายใน ( Internal Control ) และการตรวจสอบภายใน (
    Internal Audit ) ของบริษัทฯ เพื่อให้บริษัทฯ มีระบบควบคุมภายใน ( Internal
    Control ) และการตรวจสอบภายใน ( Internal Audit ) ที่มีความเหมาะสม เพียงพอ
    และมีประสิทธิภาพ

3.  สอบทานการปฏิบัติของบริษัทฯ ให้เป็นไปตามกฎหมายว่าด้วยหลักทรัพย์และตลาดหลักทรัพย์ ,
    ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัทที่กำหนดไว้

4.  พิจารณาคัดเลือก และเสนอแต่งตั้งผู้สอบบัญชีของบริษัทฯ
    รวมถึงพิจารณาเสนอค่าตอบแทนของผู้สอบบัญชี

5.  ปฏิบัติงานอื่นใดตามที่คณะกรรมการบริษัทมอบหมาย
    ด้วยความเห็นชอบของคณะกรรมการตรวจสอบ

ในปี 2549 คณะกรรมการตรวจสอบได้ปฏิบัติหน้าที่โดยได้ยึดหลักการกำกับดูแลกิจการที่ดีตลอดมา
โดยตระหนักถึงความรับผิดชอบในการต้องดูแลให้บริษัทฯมีการดำเนินงานตามนโยบายของคณะกรรมการบริษัทฯ
อย่างมีประสิทธิภาพ และโปร่งใส สามารถตรวจสอบได้ทุกขั้นตอน
เพื่อพัฒนาให้บริษัทฯเป็นองค์กรที่มีการกำกับดูแลกิจการที่ดี ( Good Corporate Governance )

ทั้งนี้ในปี 2549 คณะกรรมการตรวจสอบได้จัดให้มีการประชุมรวมทั้งสิ้น 11 ครั้ง
โดยทั้งนี้ได้มีการเชิญผู้บริหารจากหน่วยงานต่างๆ รับทราบปัญหาที่พบจากการตรวจสอบ
เพื่อนำไปดำเนินการแก้ไข รวมถึงป้องกันมิให้เกิดข้อบกพร่องดังกล่าวอย่างถาวร
ซึ่งพอสรุปผลการปฏิบัติงานของคณะกรรมการตรวจสอบสำหรับปี 2549 ที่ผ่านมาได้ดังนี้

1.  สอบทาน และให้ความเห็นต่องบการเงินรายไตรมาส และงบการเงินประจำปี 2549
    ก่อนเสนอต่อคณะกรรมการบริษัทเพื่อพิจารณาอนุมัติ เพื่อให้มั่นใจว่า รายการทางการเงิน
    รายการที่เกี่ยวโยงระหว่างบริษัทกับบริษัทย่อย
    รายการที่อาจก่อให้เกิดความขัดแย้งทางผลประโยชน์ และการเปิดเผยข้อมูล ที่เป็นสาระสำคัญ
    ได้จัดทำขึ้นอย่างถูกต้องตามที่ควร มีความน่าเชื่อถือ
    โดยในการนี้ได้มีการซักถามประเด็นที่เป็นสาระสำคัญ
    เพื่อให้งบการเงินมีการเปิดเผยข้อมูลที่ถูกต้อง และครบถ้วน
    เป็นไปตามมาตรฐานการบัญชีที่รับรองทั่วไป
    และได้มีการเปิดเผยข้อมูลของบริษัทในรายการที่เกี่ยวโยงกันอย่างเปิดเผย และเพียงพอ

2.  กำกับดูแลการดำเนินงานของบริษัทให้เป็นไปตามหลักการกำกับดูแลกิจการที่ดี 15 ข้อ
    ที่ทางตลาดหลักทรัพย์แห่งประเทศไทยได้ให้แนวทางไว้อย่างเคร่งครัด

3.  พิจารณา และอนุมัติขอบเขตของการปฏิบัติงานของฝ่ายตรวจสอบภายในของบริษัทฯ
    และแผนการตรวจสอบประจำปี 2549 และให้แนวทางในการปฏิบัติงานตรวจสอบภายใน
    รวมทั้งกำกับ ดูแลงานตรวจสอบภายใน โดยพิจารณาจากปัจจัยเสี่ยง
    และความเหมาะสมของธุรกิจ เพื่อให้สามารถปฏิบัติงานได้อย่างมีประสิทธิภาพมากยิ่งขึ้น
    พิจารณารายงานผลการตรวจสอบ
    และให้ข้อเสนอแนะต่อฝ่ายตรวจสอบภายในอันเกี่ยวเนื่องกับระบบการควบคุมภายใน
    พร้อมทั้งให้ข้อเสนอแนะต่อฝ่ายจัดการเพื่อพิจารณาปรับปรุงแก้ไข ตามควรแก่กรณี
    และทำการติดตามความคืบหน้าของการปรับปรุงแก้ไขอย่างต่อเนื่อง

4.  ประเมินความเพียงพอ และความเหมาะสมของระบบการควบคุมภายใน พบว่า บริษัท
    และบริษัทย่อย มีระบบการควบคุมภายในที่เหมาะสมกับสภาพธุรกิจ
    และไม่พบข้อบกพร่องที่เป็นสาระสำคัญ
    และได้เน้นย้ำให้ฝ่ายบริหารปรับปรุงระบบการควบคุมภายใน
    และระบบการบริหารความเสี่ยงให้มีประสิทธิภาพ และเหมาะสมกับสภาพธุรกิจอย่างต่อเนื่อง

5.  สอบทานความเหมาะสมของระบบการควบคุมภายใน ( Internal Control ) ของบริษัทฯ
    จากผลการปฏิบัติงานตรวจสอบของฝ่ายตรวจสอบภายใน กำกับดูแล
    และติดตามให้หน่วยงานผู้รับการตรวจได้ปรับปรุง
    และแก้ไขอย่างต่อเนื่องตามแนวทางในการแก้ไขปัญหาที่ตกลงร่วมกัน
    และภายในระยะเวลาที่กำหนด ซึ่งคณะกรรมการตรวจสอบเห็นว่า
    บริษัทมีระบบการควบคุมภายในที่มีประสิทธิภาพ เพียงพอ และเหมาะสมตามลักษณะของธุรกิจ
    โดยไม่พบข้อบกพร่องของการควบคุมภายในที่จะมีผลกระทบอย่างเป็นสาระสำคัญ

6.  ส่งเสริม และสนับสนุนให้ฝ่ายบริหารดำเนินการพัฒนาระบบการควบคุมภายใน
    และการบริหารความเสี่ยง ที่อาจเกิดขึ้น โดยได้เสนอให้มีการแต่งตั้งคณะกรรมการ
    บริหารความเสี่ยงของบริษัทขึ้น เพื่อเสริมสร้างให้บริษัทมีการกำกับดูแลกิจการที่ดีต่อไป (
    Good Corporate Governance )

7.  ส่งเสริม และผลักดันให้การปฏิบัติงานตรวจสอบภายในของบริษัทฯ
    เป็นไปตามมาตรฐานสากลยิ่งขึ้น

จากรายงานผลการตรวจสอบระบบการควบคุมภายในของผู้ตรวจสอบภายใน
และรายงานของผู้สอบบัญชีจากภายนอก ตลอดจนการได้ร่วมหารือกับผู้ตรวจสอบภายใน
คณะกรรมการตรวจสอบได้พิจารณาแล้ว เห็นว่าบริษัทฯ มีระบบ
การควบคุมภายในโดยรวมอยู่ในเกณฑ์ที่ดี ไม่มีข้อบกพร่องที่เป็นสาระสำคัญ
และงบการเงินของบริษัทฯ ได้จัดทำขึ้น ตามหลักการบัญชีที่รับรองทั่วไป

สำหรับปี 2550 คณะกรรมการตรวจสอบได้เสนอต่อคณะกรรมการบริษัทฯให้พิจารณาเสนอ นายสุพจน์
สิงห์เสน่ห์ ผู้สอบบัญชีรับอนุญาตเลขที่ 2826 หรือ นางสาวสมบูรณ์ ศุภศิริภิญโญ
ผู้สอบบัญชีรับอนุญาตเลขที่ 3731 หรือ นางสาววิไล บูรณกิตติโสภณ ผู้สอบบัญชีรับอนุญาตเลขที่ 3920
หรือ นางสาววรรณาพร จงพีระเดชานนท์ ผู้สอบบัญชีรับอนุญาตเลขที่ 4098 หรือ นายเอกสิทธิ์
ชูธรรมสถิตย์ ผู้สอบบัญชีรับอนุญาตเลขที่ 4195 แห่งบริษัท เคพีเอ็มจี ภูมิชัย ต่อที่ประชุม ผู้ถือหุ้น
เพื่อพิจาณาแต่งตั้งเป็นผู้สอบบัญชีของบริษัท โดยมีค่าธรรมเนียมในการสอบบัญชีเป็นจำนวนเงิน
3,700,000 บาท

( นายวิกรม คุ้มไพโรจน์ )

ประธานคณะกรรมการตรวจสอบ